EL Επίσημη Εφημερίδα της Ευρωπαϊκής Ένωσης L 295/1

ΚΑΝΟΝΙΣΜΌΣ (ΕΕ) αριθ. 1129/2011 ΤΗΣ ΕΠΙΤΡΟΠΉΣ

της 11ης Νοεμβρίου 2011

για την τροποποίηση του παραρτήματος ΙΙ του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου με την κατάρτιση ενωσιακού καταλόγου για τα πρόσθετα τροφίμων

(Κείμενο που παρουσιάζει ενδιαφέρον για τον ΕΟΧ)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, για τα πρόσθετα τροφίμων (1), και ιδίως το άρθρο 10, το άρθρο 30 παράγραφος 1 και το άρθρο 30 παράγραφος 5,

Εκτιμώντας τα ακόλουθα:

(1) Ο κανονισμός (ΕΚ) αριθ. 1333/2008 προβλέπει την κατάρτιση ενωσιακού καταλόγου για τα πρόσθετα τροφίμων που εγκρίνονται για χρήση στα τρόφιμα και καθορίζει τους όρους χρήσης τους.

(2) Τα πρόσθετα τροφίμων που επιτρέπεται σήμερα να χρησιμοποιούνται σε τρόφιμα, σύμφωνα με την οδηγία 94/35/ΕΚ του Ευρωπαϊκού Κοινοβουλίου και του Συμβουλίου, της 30ής Ιουνίου 1994, για τα γλυκαντικά που προορίζονται να χρησιμοποιηθούν στα τρόφιμα (2), την οδηγία 94/36/ΕΚ του Ευρωπαϊκού Κοινοβουλίου και του Συμβουλίου, της 30ής Ιουνίου 1994, για τις χρωστικές που μπορούν να χρησιμοποιούνται στα τρόφιμα (3), και την οδηγία 95/2/ΕΚ του Ευρωπαϊκού Κοινοβουλίου και του Συμβουλίου, της 20ής Φεβρουαρίου 1995, για τα πρόσθετα τροφίμων πλην των χρωστικών και των γλυκαντικών (4), θα πρέπει να περιληφθούν στο παράρτημα II του κανονισμού (ΕΚ) αριθ. 1333/2008 έπειτα από επανεξέταση της συμμόρφωσής τους με τα άρθρα 6, 7 και 8 του εν λόγω κανονισμού. Η επανεξέταση δεν θα πρέπει να περιλαμβάνει νέα εκτίμηση επικινδυνότητας από την Ευρωπαϊκή Αρχή για την Ασφάλεια των Τροφίμων (στο εξής «η Αρχή»). Πρόσθετα τροφίμων και χρήσεις που δεν χρειάζονται πλέον δεν θα περιληφθούν στο παράρτημα ΙΙ του εν λόγω κανονισμού.

(3) Μόνο τα πρόσθετα τροφίμων που περιλαμβάνονται στον ενωσιακό κατάλογο του παραρτήματος ΙΙ του κανονισμού (ΕΚ) αριθ. 1333/2008 επιτρέπεται να διατεθούν στην αγορά και να χρησιμοποιηθούν σε τρόφιμα υπό τους όρους χρήσης που καθορίζονται στο εν λόγω παράρτημα. Η καταχώριση των προσθέτων θα πρέπει να γίνεται βάσει των κατηγοριών τροφίμων στα οποία μπορούν να προστεθούν. Για να διευκολυνθεί η μεταφορά και να αυξηθεί η διαφάνεια της διαδικασίας αδειοδότησης, ενδείκνυται να αναπτυχθεί ένα νέο σύστημα κατηγοριοποίησης των τροφίμων, το οποίο θα αποτελέσει τη βάση του παραρτήματος II.

(4) Ως σημείο αφετηρίας για την ανάπτυξη του συστήματος της Ένωσης χρησιμοποιήθηκε το καθιερωμένο σύστημα κατηγοριοποίησης των τροφίμων το οποίο προβλέπεται στο γενικό πρότυπο του Codex Alimentarius για τα πρόσθετα τροφίμων (5). Ωστόσο, το σύστημα αυτό πρέπει να προσαρμοστεί, προκειμένου να ληφθεί υπόψη η ιδιαιτερότητα των υφιστάμενων εγκρίσεων για πρόσθετα τροφίμων στην Ένωση. Έχουν ληφθεί υπόψη οι ειδικές για κάθε τομέα διατάξεις που ισχύουν σήμερα στην Ένωση όσον αφορά τα τρόφιμα. Οι κατηγορίες δημιουργούνται με αποκλειστικό σκοπό την καταχώριση σε κατάλογο των εγκεκριμένων προσθέτων και των όρων χρήσης τους.

(5) Για λόγους σαφήνειας, είναι αναγκαίο να καταταγούν τα πρόσθετα τροφίμων σε ομάδες προσθέτων προς έγκριση για χρήση σε ορισμένα τρόφιμα. Θα πρέπει να δοθούν οδηγίες σχετικά με την περιγραφή των διαφόρων κατηγοριών, προκειμένου να εξασφαλιστεί ενιαία ερμηνεία. Όταν χρειάζεται, είναι δυνατή η έκδοση ερμηνευτικών αποφάσεων, σύμφωνα με το άρθρο 19 του κανονισμού (ΕΚ) αριθ. 1333/2008, για να αποσαφηνιστεί αν ένα συγκεκριμένο τρόφιμο ανήκει σε μια ορισμένη κατηγορία τροφίμων ή όχι.

(6) Τα νιτρώδη (E 249 – 250) χρειάζονται ως συντηρητικό στα προϊόντα κρέατος για να καταπολεμηθεί η πιθανή ανάπτυξη επιβλαβών βακτηρίων, και ιδίως του Clostridium botulinum. Ωστόσο, η χρήση νιτρωδών στο κρέας μπορεί να οδηγήσει στον σχηματισμό νιτροζαμινών, που είναι καρκινογόνες ουσίες. Η ισχύουσα έγκριση της χρήσης των νιτρωδών ως προσθέτων σε τρόφιμα σταθμίζει τα στοιχεία αυτά, λαμβάνοντας υπόψη την επιστημονική γνώμη της Αρχής και την ανάγκη να διατηρηθούν ορισμένα παραδοσιακά τρόφιμα στην αγορά. Για κάποια προϊόντα κρέατος παραδοσιακής παρασκευής έχουν καθοριστεί ανώτατα όρια καταλοίπων στο παράρτημα III της οδηγίας 95/2/ΕΚ. Αυτά τα όρια θα πρέπει να διατηρηθούν για κάποια καταλλήλως καθορισμένα και προσδιορισμένα προϊόντα· ωστόσο, θα πρέπει να αποσαφηνιστεί ότι τα εν λόγω όρια ισχύουν στο τέλος της διαδικασίας παραγωγής. Επιπλέον, η Επιτροπή θα ζητήσει τη γνώμη των κρατών μελών, των εμπλεκόμενων παραγόντων και της Αρχής για το ενδεχόμενο να μειωθούν τα ισχύοντα ανώτατα όρια για όλα τα προϊόντα κρέατος και να απλουστευθούν ακόμη περισσότερο οι κανόνες για τα προϊόντα παραδοσιακής παρασκευής. Ανάλογα με το αποτέλεσμα των διαβουλεύσεων αυτών, η Επιτροπή θα εξετάσει αν ενδείκνυται να προτείνει την προσαρμογή των ανώτατων επιπέδων νιτρωδών τα οποία επιτρέπεται να προστίθενται σε ορισμένα προϊόντα κρέατος.

(7) Για το μη φυσικό επιτραπέζιο νερό, που εντάσσεται στην κατηγορία 14.1.1, τα μόνα επιτρεπόμενα πρόσθετα θα πρέπει να είναι το φωσφορικό οξύ και τα φωσφορικά άλατα. Λαμβανομένου υπόψη του γεγονότος ότι το παράρτημα II του κανονισμού (ΕΚ) αριθ. 1333/2008 επιδιώκει την περαιτέρω εναρμόνιση της χρήσης των προσθέτων τροφίμων σε τρόφιμα στην Ένωση και την εξασφάλιση της αποτελεσματικής λειτουργίας της εσωτερικής αγοράς, τα ανόργανα (μεταλλικά) άλατα που προστίθενται σε μη φυσικά νερά για σκοπούς τυποποίησης δεν θα πρέπει να θεωρούνται πρόσθετα και, συνεπώς, δεν θα πρέπει να εμπίπτουν στο πεδίο εφαρμογής του παρόντος κανονισμού.

(8) Όλα τα επί του παρόντος εγκεκριμένα πρόσθετα τροφίμων υπόκεινται σε επαναξιολόγηση από την Αρχή, σύμφωνα με τον κανονισμό (ΕΕ) αριθ. 257/2010της Επιτροπής (6), ο οποίος καθορίζει πρόγραμμα επαναξιολόγησης των εγκεκριμένων προσθέτων τροφίμων. Η επαναξιολόγηση των προσθέτων τροφίμων διενεργείται σύμφωνα με τις προτεραιότητες που καθορίζονται στον εν λόγω κανονισμό.

(9) Τον Ιανουάριο του 2008 η Αρχή εξέδωσε γνωμοδότηση για το λυκοπένιο (7), στην οποία κατέληξε στο συμπέρασμα ότι η αποδεκτή ημερήσια πρόσληψη (ΑΗΠ) για το λυκοπένιο (E 160δ) από όλες τις πηγές είναι 0,5 mg ανά χιλιόγραμμο (kg) σωματικού βάρους την ημέρα και ότι η δυνητική ημερήσια πρόσληψη ενδέχεται να υπερβαίνει την ΑΗΠ, ιδίως για τα παιδιά. Συνεπώς, η χρήση του λυκοπενίου ως χρωστικής τροφίμων θα πρέπει να περιοριστεί.

(10) Τον Σεπτέμβριο του 2009 η Αρχή εξέδωσε επιστημονικές γνωμοδοτήσεις για το κίτρινο sunset FCF (E 110) (8), το κίτρινο της κινολίνης (E 104) (9) και το πονσώ 4R (E 124) (10). Με βάση την εκτίμηση που έγινε στις γνωμοδοτήσεις ως προς την έκθεση μέσω της διατροφής, η Αρχή κατέληξε στο συμπέρασμα ότι, για το κίτρινο της κινολίνης και το πονσώ 4R στα μέγιστα επίπεδα χρήσης, οι εκτιμήσεις πρόσληψης στο μέσο και στο ανώτερο εκατοστημόριο υπερβαίνουν γενικά την ΑΗΠ. Για το κίτρινο sunset η έκθεση μπορεί επίσης να είναι υπερβολικά υψηλή, ιδίως για τα παιδιά ηλικίας 1 έως 10 ετών. Οι εκτιμήσεις πρόσληψης υπολογίζονται με βάση τα επίπεδα χρήσης που παρασχέθηκαν από τη βιομηχανία τροφίμων το 2009. Η Επιτροπή αναθεωρεί τις χρήσεις και τα επίπεδα χρήσης που επιτρέπονται σήμερα, για να επιβεβαιώσει ότι η έκθεση στις ουσίες αυτές είναι ασφαλής για τον καταναλωτή, και σκοπεύει να καταρτίσει νέα πρόταση με τα αναθεωρημένα επίπεδα έως τον Ιούλιο του 2011.

(11) Η Αρχή, στη γνωμοδότηση που εξέδωσε στις 22 Μαΐου 2008 σχετικά με την ασφάλεια του αργιλίου που λαμβάνεται μέσω της διατροφής, κατέληξε στο συμπέρασμα ότι η έκθεση μπορεί να είναι υπερβολικά υψηλή για σημαντικό τμήμα του ευρωπαϊκού πληθυσμού. Η Αρχή δεν μπόρεσε να καταλήξει σε συμπέρασμα όσον αφορά τις επιμέρους πηγές που συμβάλλουν στην περιεκτικότητα ενός συγκεκριμένου τροφίμου σε αργίλιο, όπως η εγγενώς παρούσα ποσότητα, οι ποσότητες που προέρχονται από τη χρήση προσθέτων τροφίμων και οι ποσότητες που μεταφέρονται στο τρόφιμο, κατά τη διαδικασία επεξεργασίας και αποθήκευσης, από φύλλα αλουμινίου (αλουμινόχαρτα), περιέκτες ή σκεύη που περιέχουν αργίλιο. Για να μειωθεί η έκθεση στο αργίλιο, θα πρέπει να περιοριστεί η χρήση ορισμένων προσθέτων τροφίμων που περιέχουν αργίλιο. Η Επιτροπή εκπονεί μέτρα για τον περιορισμό της έκθεσης σε πρόσθετα που περιέχουν αργίλιο και σκοπεύει να καταρτίσει πρόταση με αναθεωρημένα επίπεδα έως τον Σεπτέμβριο του 2011.

(12) Οι εμπλεκόμενοι παράγοντες κλήθηκαν να παράσχουν στοιχεία σχετικά με τη χρήση και την ανάγκη χρήσης των χρωστικών τροφίμων που παρατίθενται στο παράρτημα V της οδηγίας 94/36/ΕΚ. Μερικές από τις εν λόγω χρωστικές τροφίμων δεν χρησιμοποιούνται σήμερα σε κάποιες από τις κατηγορίες τροφίμων που παρατίθενται στο παράρτημα. Ωστόσο, μερικές απ’ αυτές τις εγκεκριμένες χρωστικές θα πρέπει να παραμείνουν στον κατάλογο, διότι ενδέχεται να χρειάζονται για την αντικατάσταση ή τη μερική αντικατάσταση χρωστικών που μπορεί να προκαλέσουν ανησυχία στην Αρχή κατά την επαναξιολόγηση. Στην παρούσα φάση ο αριθμός των εγκεκριμένων χρωστικών τροφίμων μπορεί να μειωθεί στις ακόλουθες κατηγορίες τροφίμων: αρωματισμένο ανακατεργασμένο τυρί, διατηρημένα προϊόντα κόκκινων φρούτων, ιχθυόπαστα και πάστα καρκινοειδών, προμαγειρεμένα καρκινοειδή και καπνιστά ψάρια.

(13) Η χρωστική τροφίμων «αιθυλεστέρας του β-απο-8′-καροτενικού οξέος» (C 30) (E 160στ), δεν προσφέρεται πλέον από τον παρασκευαστή και η επαναξιολόγηση της ουσίας αυτής από την Αρχή δεν υποστηρίζεται πλέον από τους επιχειρηματίες. Συνεπώς, αυτό το πρόσθετο δεν θα πρέπει να περιληφθεί στον κατάλογο της Ένωσης.

(14) Η χρήση της χρωστικής τροφίμων «κανθαξανθίνη» (E 161ζ) επιτρέπεται μόνο στα «saucisses de Strasbourg». Η Επιτροπή ενημερώθηκε ότι αυτή η χρωστική τροφίμων δεν χρησιμοποιείται πλέον. Συνεπώς, η άδεια χρήσης αυτού του προσθέτου στα saucisses de Strasbourg δεν θα πρέπει να περιληφθεί στον κατάλογο της Ένωσης. Ωστόσο, η οδηγία 2009/35/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με τις ουσίες που μπορούν να προστεθούν στα φάρμακα για τον χρωματισμό (11) ορίζει ότι τα κράτη μέλη επιτρέπουν, για τον χρωματισμό των φαρμάκων ανθρώπινης ή κτηνιατρικής χρήσης, μόνο τις χρωστικές ύλες που προβλέπονται στο παράρτημα Ι της οδηγίας 94/36/ΕΚ. Η κανθαξανθίνη χρησιμοποιείται σήμερα σε ορισμένα φάρμακα. Συνεπώς, πρέπει να παραμείνει στον κατάλογο των εγκεκριμένων προσθέτων.

(15) Ο κανονισμός (ΕΚ) αριθ. 884/2007 της Επιτροπής, της 26ης Ιουλίου 2007, σχετικά με τη λήψη επειγόντων μέτρων για την αναστολή της χρήσης του ερυθρού 2G (E 128) ως χρωστικής τροφίμων (12), ανέστειλε τη χρήση της λόγω χρωστικής καθώς και τη διάθεση στην αγορά τροφίμων που την περιέχουν. Συνεπώς, το ερυθρό 2G (E 128) δεν θα πρέπει να περιληφθεί στον κατάλογο της Ένωσης.

(16) Κατά την επαναξιολόγηση που διενήργησε η Αρχή προέκυψε ότι η χρωστική τροφίμων καστανό FK (E 154), που επιτρέπεται μόνο στα Kippers, δεν χρησιμοποιείται πλέον. Η Αρχή, κατά την επαναξιολόγηση που διενήργησε, δεν κατέληξε σε συμπέρασμα σχετικά με την ασφάλεια αυτής της ουσίας λόγω της ανεπάρκειας των διαθέσιμων στοιχείων για την τοξικότητά της (13). Συνεπώς, αυτό το πρόσθετο δεν θα πρέπει να περιληφθεί στον κατάλογο της Ένωσης.

(17) Βάσει της οδηγίας 95/2/ΕΚ, το διοξείδιο του πυριτίου (E 551) επιτρέπεται σήμερα να χρησιμοποιείται ως αντισυσσωματικό μέσο για ποικιλία χρήσεων. Η επιστημονική επιτροπή τροφίμων, στη γνωμοδότηση την οποία εξέδωσε στις 18 Μαΐου 1990 (14), καθόρισε για το πρόσθετο αυτό «μη προσδιορισμένη» αποδεκτή ημερήσια πρόσληψη (ΑΗΠ). Υπάρχει η τεχνολογική ανάγκη να επεκταθούν οι χρήσεις αυτού του προσθέτου σε υψηλότερο επίπεδο από το επίπεδο που επιτρέπεται σήμερα για τα υποκατάστατα αλατιού. Η εν λόγω χρήση αναμένεται να ωφελήσει τους καταναλωτές παρέχοντας αντισυσσωματικά υποκατάστατα αλατιού για πώληση στις ζεστές και τις υγρές ευρωπαϊκές χώρες, διότι σήμερα τα αποτελέσματα της συσσωμάτωσης καθιστούν δυσχερή και συχνά αδύνατη τη χρήση υποκαταστάτων του αλατιού. Συνεπώς, ενδείκνυται η έγκριση ενός αυξημένου ανώτατου ορίου για τα υποκατάστατα αλατιού.

(18) Η Αρχή αξιολόγησε τα στοιχεία για την ασφάλεια του βασικού μεθακρυλικού συμπολυμερούς ως υλικού γλασαρίσματος / υλικού επικάλυψης σε στερεά συμπληρώματα διατροφής. Η Αρχή, στη γνωμοδότηση που εξέδωσε στις 10 Φεβρουαρίου 2010, κατέληξε στο συμπέρασμα ότι η χρήση αυτή δεν δημιουργεί καμία ανησυχία από πλευράς ασφάλειας, διότι το βασικό μεθακρυλικό συμπολυμερές δεν απορροφάται σχεδόν καθόλου από τον γαστρεντερικό σωλήνα μετά τη λήψη του από το στόμα. Το εν λόγω πρόσθετο αναμένεται να διαδραματίσει έναν τεχνολογικό ρόλο με την προστασία διαφόρων θρεπτικών ουσιών από την υγρασία και με τη συγκάλυψη της γεύσης τους, σε συνδυασμό με την ταχεία αποδέσμευση της θρεπτικής ουσίας στο στομάχι. Συνεπώς, ενδείκνυται να επιτραπεί η χρήση του βασικού μεθακρυλικού συμπολυμερούς ως υλικού γλασαρίσματος / υλικού επικάλυψης με υμένιο σε στερεά συμπληρώματα διατροφής, όπως ορίζεται στο άρθρο 2 της οδηγίας 2002/46/ΕΚ του Ευρωπαϊκού Κοινοβουλίου και του Συμβουλίου (15) σε επίπεδο 100 000 mg/kg. Στο νέο αυτό πρόσθετο τροφίμων θα πρέπει να δοθεί ως αριθμός Ε το Ε 1205.

(19) Είναι αναγκαίο να ρυθμιστεί η χρήση των προσθέτων στα επιτραπέζια γλυκαντικά, όπως ορίζεται στο στοιχείο ζ) του άρθρου 3 παράγραφος 2 του κανονισμού (ΕΚ) αριθ. 1333/2008. Τα παρασκευάσματα αυτά, που περιέχουν εγκεκριμένα γλυκαντικά, προορίζονται για πώληση στον τελικό καταναλωτή ως υποκατάστατα της ζάχαρης. Η ανάγκη για πρόσθετα μπορεί να διαφέρει ανάλογα με τις διάφορες μορφές με τις οποίες παρουσιάζονται: στερεά μορφή, σε μορφή σκόνης και σε μορφή δισκίων.

(20) Η μεταφορά προσθέτων τροφίμων στο παράρτημα II του κανονισμού (ΕΚ) αριθ. 1333/2008 θα πρέπει να θεωρείται ολοκληρωμένη, σύμφωνα με το άρθρο 34 του εν λόγω κανονισμού, από την ημερομηνία εφαρμογής των τροποποιήσεων που εισάγει ο παρών κανονισμός. Έως τότε, θα πρέπει να εξακολουθήσουν να εφαρμόζονται οι διατάξεις του άρθρου 2 παράγραφοι 1, 2 και 4 της οδηγίας 94/35/ΕΚ, του άρθρου 2 παράγραφοι 1 έως 6 και 8 έως 10 της οδηγίας 94/36/ΕΚ και των άρθρων 2 και 4 της οδηγίας 95/2/ΕΚ και των παραρτημάτων αυτών των οδηγιών.

(21) Οι τρέχουσες χρήσεις των προσθέτων που καλύπτονται από τα άρθρα 6, 7 και 8 του κανονισμού (ΕΚ) αριθ. 1333/2008 δεν θα πρέπει να επηρεαστούν από τη μεταφορά τους στον κατάλογο της Ένωσης. Ωστόσο, θα πρέπει να προβλεφθεί μια μεταβατική περίοδος για να μπορέσουν οι επιχειρηματίες να συμμορφωθούν με τις διατάξεις του παρόντος κανονισμού.

(22) Είναι αναγκαίο να αποσαφηνιστεί η εξαίρεση από την αρχή της μεταφοράς όσον αφορά τα σύνθετα τρόφιμα πλην αυτών που αναφέρονται στο παράρτημα II, όπως ορίζεται στο στοιχείο α) του άρθρου 18 παράγραφος 1 του κανονισμού (ΕΚ) αριθ. 1333/2008. Στο άρθρο 3 της οδηγίας 95/2/ΕΚ και στο άρθρο 3 της οδηγίας 94/36/ΕΚ αυτή η εξαίρεση εφαρμοζόταν στα τρόφιμα τα οποία περιλαμβάνονται σήμερα στους πίνακες 1 και 2 αντίστοιχα. Για άλλα σύνθετα τρόφιμα που ανήκουν στις κατηγορίες που παρατίθενται στο μέρος E (όπως σούπες, σάλτσες, σαλάτες κ.λπ.) η αρχή της μεταφοράς θα πρέπει να εξακολουθήσει να ισχύει.

(23) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων και ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σ’ αυτά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τροποποίηση του κανονισμού (ΕΚ) αριθ. 1333/2008

Το παράρτημα ΙΙ του κανονισμού (ΕΚ) αριθ. 1333/2008 αντικαθίσταται από το κείμενο του παραρτήματος του παρόντος κανονισμού.

Άρθρο 2

Μεταβατικές διατάξεις

1. Το παράρτημα II του κανονισμού (ΕΚ) αριθ. 1333/2008, όπως τροποποιείται με τον παρόντα κανονισμό, εφαρμόζεται από την 1η Ιουνίου 2013.

2. Κατά παρέκκλιση από την παράγραφο 1, οι ακόλουθες καταχωρίσεις στο παράρτημα II του κανονισμού (ΕΚ) αριθ. 1333/2008, όπως τροποποιείται με τον παρόντα κανονισμό, εφαρμόζονται από την ημερομηνία έναρξης ισχύος του παρόντος κανονισμού:

α) στο σημείο 3 του μέρους B, η καταχώριση για το βασικό μεθακρυλικό συμπολυμερές (E 1205)·

β) στο σημείο 12.1.2 του μέρους E, η καταχώριση για τη χρήση διοξειδίου του πυριτίου (E 551) σε υποκατάστατα αλατιού·

γ) στο σημείο 17.1 του μέρους E, η καταχώριση για τη χρήση βασικού μεθακρυλικού συμπολυμερούς (E 1205) σε συμπληρώματα τροφίμων που παρέχονται σε στερεά μορφή.

3. Το άρθρο 2 παράγραφοι 1, 2 και 4 της οδηγίας 94/35/ΕΚ, το άρθρο 2 παράγραφοι 1 έως 6, 8, 9 και 10 της οδηγίας 94/36/ΕΚ και τα άρθρα 2 και 4 της οδηγίας 95/2/ΕΚ και τα παραρτήματα των εν λόγω οδηγιών παύουν να εφαρμόζονται από την 1η Ιουνίου 2013.

4. Κατά παρέκκλιση από την παράγραφο 3, η καταχώριση στο παράρτημα IV της οδηγίας 95/2/ΕΚ για τη χρήση διοξειδίου του πυριτίου (E 551) σε υποκατάστατα αλατιού παύει να εφαρμόζεται από την ημερομηνία έναρξης ισχύος του παρόντος κανονισμού.

5. Η εμπορία των τροφίμων που διατέθηκαν νόμιμα στην αγορά πριν από την 1η Ιουνίου 2013, αλλά δεν συμμορφώνονται με τον παρόντα κανονισμό, επιτρέπεται έως την ημερομηνία ελάχιστης διατηρησιμότητάς τους ή την ημερομηνία λήξης τους.

Άρθρο 3

Ο κανονισμός (ΕΚ) αριθ. 884/2007 καταργείται από την 1η Ιουνίου 2013.

Άρθρο 4

Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 11 Νοεμβρίου 2011. Για την Επιτροπή Ο Πρόεδρος José Manuel BARROSO

(1) ΕΕ L 354 της 31.12.2008, σ. 16.

(2) ΕΕ L 237 της 10.9.1994, σ. 3.

(3) ΕΕ L 237 της 10.9.1994, σ. 13.

(4) ΕΕ L 61 της 18.3.1995, σ. 1.

(5) GSFA, Codex STAN 192-1995.

(6) ΕΕ L 80 της 26.3.2010, σ. 19.

(7) The EFSA Journal (2008), τεύχος 674, σ. 1.

(8) EFSA Journal 2009· 7(11):1330.

(9) EFSA Journal 2009· 7(11):1329.

(10) EFSA Journal 2009· 7(11):1328.

(11) ΕΕ L 109 της 30.4.2009, σ. 10.

(12) ΕΕ L 195 της 27.7.2007, σ. 8.

(13) EFSA Journal 2010· 8(4):1535.

(14) Opinion of the Scientific Committee for Food on a First Series of Food Additives for various technological functions, Reports of SCF (25th series, 1991) [Γνώμη της Επιστημονικής Επιτροπής Τροφίμων (ΕΕΤ) σχετικά με μια πρώτη σειρά προσθέτων τροφίμων για διάφορες τεχνολογικές λειτουργίες, Εκθέσεις της ΕΕΤ (25η σειρά, 1991)].

(15) ΕΕ L 183 της 12.7.2002, σ. 51.